Úradný vestník C 217 , 02/08/2001 S. 0002 - 0003



Oznámenie Komisie členským štátom, ktoré mení a dopĺňa oznámenie podľa článku 93 ods. 1 Zmluvy o ES o uplatnení článkov 92 a 93 Zmluvy na krátkodobé poistenie vývozných úverov (2001/C 217/02) (Text s významom pre EHP) I. Úvod Oznámenie Komisie členským štátom podľa článku 93 ods. 1 Zmluvy o ES o uplatnení článkov 92 a 93 na krátkodobé poistenie vývozných úverov [1] (ďalej len "oznámenie z roku 1997") sa malo uplatňovať od 1. januára 1998 na obdobie piatich rokov, ktoré bežne končí 31. decembra 2002. Účelom oznámenia z roku 1997 je odstrániť narušovanie hospodárskej súťaže z dôvodu štátnej pomoci v sektore poisťovateľov vývozných úverov, kde jestvuje konkurencia medzi verejnými alebo verejne podporovanými poisťovateľmi vývozných úverov a súkromnými poisťovateľmi vývozných úverov. Sektorom priamo dotknutým takouto konkurenciou, a z toho dôvodu oznámením z roku 1997 je najmä sektor poistenia vývozných úverov týkajúcich sa krátkodobých rizík vývozných úverov v obchode medzi spoločenstvom a krajinami mimo neho. Tieto riziká sú v oznámení z roku 1997 vymedzené ako "obchodovateľné riziká". Obchodovateľné riziká sú tie, ktoré nemôžu pokrývať poisťovatelia vývozných úverov s podporou štátu. Všetky uvedené riziká, ktoré nie sú "obchodovateľné", môžu byť a contrario verejne podporované. Bod 2.6 oznámenia z roku 1997 stanovuje, že: "Kapacita súkromného zaisťovacieho trhu sa mení. Znamená to, že vymedzenie obchodovateľných rizík nie je nemenné a postupom času sa môže meniť; napr. sa môže rozšíriť na pokrývanie politických rizík. Vymedzenie preto bude musieť Komisia pravidelne prehodnocovať (najmenej raz za rok). O takýchto prehodnoteniach sa Komisia poradí s členskými štátmi a ostatnými zainteresovanými stranami [2]. Pokiaľ treba, zmeny vo vymedzení pojmov budú musieť zohľadňovať rozsah platnosti práva spoločenstva regulujúceho poistenie vývozných úverov, aby sa zabránilo sporom alebo právnej neistote." Po ukončení skúmania súkromného zaisťovacieho trhu a po porade s členskými štátmi, tak v rámci skupiny pre vývozné úvery Rady, ako aj na mnohostrannom zasadaní o štátnej pomoci, sa Komisia rozhodla zmeniť a doplniť vymedzenie obchodovateľného rizika z dôvodu zahrnutia politických rizík vznikajúcich v rámci Európskej únie a tých členských štátov OECD, ktoré sú momentálne uvedené v zozname v prílohe k oznámeniu z roku 1997. Aktuálny zoznam názvov všetkých členských štátov sa nahrádza všeobecným odkazom na členské štáty Európskej únie, aby si budúce rozšírenie Európskej únie nevyžadovalo ďalšie zmeny a doplnenia oznámenia z roku 1997. Nové vymedzenie obchodovateľných rizík sa uplatňuje od 1. januára 2002 do 31. decembra 2004. Oznámenia o štátnej pomoci, ktoré čakajú na spracovanie k 1. januáru 2002, sa posúdia v súlade s novým vymedzením. Nezákonná štátna pomoc, ktorá nadobudne účinnosť porušením článku 88 ods. 3 Zmluvy, sa posudzuje v súlade s pravidlami platnými v čase, kedy bola pomoc poskytnutá. Komisia tiež rozhodla o predĺžení trvania oznámenia z roku 1997 do 31. decembra 2004. Komisia informuje členské štáty a zainteresované strany, že v roku 2003 uvažuje o vypracovaní ďalšej štúdie, aby zistila možnosti súkromného zaisťovacieho trhu, pokiaľ ide o jeho schopnosť prispôsobiť sa rozšírenému vymedzeniu obchodovateľných rizík, ktoré by pokrylo širší rozsah obchodných rizík, podľa možnosti vrátane rizík vo všetkých krajinách sveta. Pokiaľ by výsledky takej štúdie a porada s členskými štátmi potvrdili, že také krytie by bolo možné, primerane to zmení vymedzenie obchodovateľných rizík v rámci všeobecného prehodnotenia oznámenia z roku 1997 v roku 2004. II. Zmeny a doplnenia oznámenia z roku 1997 V súlade s uvedeným nadobúdajú od 1. januára 2002 účinnosť nasledujúce zmeny a doplnenia oznámenia z roku 1997: 1. V bode 2.5 sa prvé dva odseky nahrádzajú takto:"Vzhľadom na uvedené sa "obchodovateľné" riziká na účely tohto oznámenia vymedzujú ako hospodárske a politické riziká verejných a neverejných dlžníkov so sídlom v krajinách uvedených v prílohe. Pre takéto riziká činí maximálne trvanie rizika (t. j. výroba plus úverové obdobie s bežným začiatkom podľa Bernskej únie a zvyčajnými úverovými podmienkami) menej ako dva roky. Všetky ostatné riziká (t. j. riziká katastrof [3] a hospodárske a politické riziká krajín uvedených v prílohe) sa ešte nepovažujú za obchodovateľné." 2. Bod 2.6 sa nahrádza takto:"Kapacita súkromného zaisťovacieho trhu sa mení. Znamená to, že vymedzenie obchodovateľných rizík nie je nemenné a postupom času sa môže meniť; napr. sa môže rozšíriť na pokrývanie politických rizík. Vymedzenie preto Komisia môže prehodnocovať, konkrétne uplynutím platnosti tohto oznámenia 31. decembra 2004. O takýchto prehodnoteniach sa Komisia poradí s členskými štátmi a ostatnými zainteresovanými stranami [4]. Pokiaľ treba, zmeny vo vymedzení pojmov budú musieť zohľadňovať rozsah platnosti práva spoločenstva regulujúceho poistenie vývozných úverov, aby sa zabránilo sporom alebo právnej neistote." 3. V bode 4.5 sa prvá veta nahrádza takto:"Toto oznámenie sa uplatňuje od 1. januára 1998 na obdobie siedmich rokov." 4. Príloha sa nahrádza touto: " PRÍLOHA ZOZNAM KRAJÍN S OBCHODOVATEĽNÝMI RIZIKAMI Európska únia | Krajiny, ktoré sú členmi OECD | Všetky členské štáty | Austrália | Kanada | Island | Japonsko | Nový Zéland | Nórsko | Švajčiarsko | Spojené štáty americké. | " III. Vhodné opatrenia navrhované pre členské štáty na základe článku 88 ods. 1 zmluvy Komisia na základe článku 88 ods. 1 zmluvy navrhuje členským štátom nasledujúce vhodné opatrenia týkajúce sa ich príslušných jestvujúcich predpisov. Aby dodržiavali nové vymedzenie obchodovateľných rizík, členské štáty by mali podľa potreby zmeniť a doplniť svoje systémy vývozných úverov na obchodovateľné riziká takým spôsobom, aby poskytovanie štátnej pomoci na druhy uvedené v bode 4.2 písm. a) až f) oznámenia z roku 1997 pre verejne podporovaných poisťovateľov vývozných úverov vzhľadom na takéto riziká skončilo k 1. januáru 2002. Členské štáty sa vyzývajú, aby vyjadrili svoj výslovný súhlas s navrhovanými vhodnými opatreniami do dvoch mesiacov od uverejnenia tohoto oznámenia. Ak od nich nepríde odpoveď, bude to Komisia považovať za nesúhlas predmetného štátu s navrhnutými opatreniami. [1] Ú. v. ES C 281, 17.9.1997, s. 4. [2] Inter alia Komisia si zavolá na pomoc Radu (napr. jej skupinu pre vývozné úvery). [3] T. j. vojna, revolúcia, prírodné katastrofy, jadrové havárie atď., nie však tzv. hospodárske a katastrofálne riziká "(katastrofálne nahromadenie strát jednotlivých kupujúcich alebo krajín), ktoré môžu byť pokryté zaistením nadmerných strát a sú hospodárskymi rizikami." [4] Inter alia Komisia si zavolá na pomoc Radu (napr. jej skupinu prevývozné úvery). --------------------------------------------------